b'\n_START_ARTICLE_\nTosa (\xc5\xa1uo)\n_START_SECTION_\nFiziologija\n_START_PARAGRAPH_\nTosa-Inu - stambus, masyvaus k\xc5\xabno sud\xc4\x97jimo \xc5\xa1uo. Yra trys Tos\xc5\xb3 tipai: lengvi - iki 50 kg, vidutiniai - iki 70 kg ir sunk\xc5\xabs - iki 90 kg ir daugiau. Minimalus svoris yra 35 kg, o \xc5\xabgis 60 cm patinams ir 55 cm kal\xc4\x97ms. Tosos galva stambi, pla\xc4\x8dia kaukole. Kali\xc5\xb3 galva \xc5\xa1iek tiek ma\xc5\xbeesn\xc4\x97 ir atrodo moteri\xc5\xa1kiau. Tosa-Inu turi stiprius nasrus, galingais \xc5\xbeandikauliais ir \xc5\xbeirkliniu prikandimu. Akys tamsios, nedidel\xc4\x97s, \xc5\xbevilgsnis paprastai i\xc5\xa1rei\xc5\xa1kia ramum\xc4\x85 ir kilnum\xc4\x85. Snukis b\xc5\xabna tokios pat spalvos kaip ir k\xc5\xabnas, da\xc5\xbenai su juoda kauke, kas yra laikoma privalumu. Ausys vidutinio dyd\xc5\xbeio, V formos, kaban\xc4\x8dios. Lygi nugara, patemptas pilvas, plati kr\xc5\xabtin\xc4\x97 ai\xc5\xa1kiai rodo tai, kad Tosa-Inu - sporti\xc5\xa1kas, m\xc4\x97gstantis fizin\xc4\xaf kr\xc5\xabv\xc4\xaf \xc5\xa1uo. Priekin\xc4\x97s Tosos gal\xc5\xabn\xc4\x97s tiesios, galingos, vidutinio ilgio. Galin\xc4\x97s gal\xc5\xabn\xc4\x97s raumeningos, gerai i\xc5\xa1reik\xc5\xa1tais kampais s\xc4\x85nariuose. Kailis trumpas, tankus. Galimos spalvos variacijos - nuo rudos iki raudonos, retai b\xc5\xabna juodi ir tigriniai. Standartas leid\xc5\xbeia nedideles baltas d\xc4\x97mes ant \xc5\xa1uns krutin\xc4\x97s.\n_START_SECTION_\nTosa Inu istorija\n_START_PARAGRAPH_\nDabartin\xc4\x97s Tosos prot\xc4\x97viai buvo i\xc5\xa1vesti Japonijoje dar prie\xc5\xa1 900 met\xc5\xb3. Susiformav\xc4\x99 izoliacijos s\xc4\x85lygomis, tai buvo vidutinio dyd\xc5\xbeio, iki 23 kg sveriantys \xc5\xa1piciniai \xc5\xa1unys sta\xc4\x8diomis ausimis ir uodegomis, suktomis \xc4\xaf nugaros pus\xc4\x99, daug kuo primenantys dabartin\xc4\x99 Akita-Inu. Istoriniai dokumentai liudija, kad Tosa Inu veisl\xc4\x97s \xc5\xa1unys buvo populiar\xc5\xabs tarp samuraj\xc5\xb3 ir buvo da\xc5\xbenai naudojami \xc5\xa1un\xc5\xb3 kovoms. 1854 m., atsiv\xc4\x97rus sienoms \xc4\xaf Japonij\xc4\x85, pl\xc5\xabstel\xc4\x97jo u\xc5\xbesenie\xc4\x8diai, kartu su savo pasiekimais bei stipresniais koviniais \xc5\xa1unimis. Kad pataisyt\xc5\xb3 pad\xc4\x97t\xc4\xaf ir pagerint\xc5\xb3 kovines savybes, japonai sukry\xc5\xbemino savo Tos\xc4\x85 i\xc5\xa1 prad\xc5\xbei\xc5\xb3 su buldogu, v\xc4\x97liau su bladhaundu, mastifu, bulterjeru, pointeriu, dogu ir galiausiai su senbernaru. Viso to rezultatas - \xc5\xa1iuolaikin\xc4\x97 Tosa-Inu._NEWLINE_Antras pasaulinis karas sudav\xc4\x97 labai smark\xc5\xb3 sm\xc5\xabg\xc4\xaf Tosa-Inu populiacijai Japonijoje. Tik kai kuri\xc5\xb3 veis\xc4\x97j\xc5\xb3, sl\xc4\x97pusi\xc5\xb3 savo \xc5\xa1unis kalnuose, bepreceden\xc4\x8di\xc5\xb3 veiksm\xc5\xb3 d\xc4\x97ka, japonai sugeb\xc4\x97jo i\xc5\xa1saugoti geriausius veisl\xc4\x97s atstovus. Dabar Tosa yra labai reta \xc5\xa1un\xc5\xb3 veisl\xc4\x97 ir Japonijoje, ir u\xc5\xbe jos rib\xc5\xb3. Japonai labai retai parduoda Tosos \xc5\xa1uniukus \xc4\xaf u\xc5\xbesien\xc4\xaf, mieliau pasilieka savo nacionalin\xc4\xaf turt\xc4\x85 sau. Ta\xc4\x8diau kai kurie \xc5\xa1uniukai buvo i\xc5\xa1ve\xc5\xbeti u\xc5\xbe Japonijos rib\xc5\xb3 ir tapo Europin\xc4\x97s, Amerikos ir Kor\xc4\x97jos linij\xc5\xb3 pradininkais.\n_START_SECTION_\nCharakteris\n_START_PARAGRAPH_\nKaip ir daugumai molosini\xc5\xb3 \xc5\xa1un\xc5\xb3, Tosai b\xc5\xabdingas teritori\xc5\xa1kumas, savaranki\xc5\xa1kumas. \xc5\xa0ie \xc5\xa1unys i\xc5\xa1tikimi \xc5\xa1eimininkui, labai prisiri\xc5\xa1a prie jo \xc5\xa1eimos ir j\xc4\x85 saugo. Tosa-inu gali b\xc5\xabti kompanionas, \xc5\xa1uo vedlys aklajam, aviganis, sargas. Individualios \xc5\xa1uns savyb\xc4\x97s labai priklauso nuo aukl\xc4\x97jimo. \xc4\xaeprastai su kitu \xc5\xa1unimi gali kartu gyventi tik tuo atveju, jei u\xc5\xbeaugo kartu su juo.'